**NDIHMA JURIDIKE PARËSORE**



**Çfarë është ndihma juridike falas ?**

“Ndihmë juridike” është shërbimi juridik falas dhe shërbimet e tjera të parashikuara në ligjin për ndihmën juridike të garantuar nga shteti, për personat që përmbushin kriteret e këtij ligji. Ky shërbim jepet në formën e ndihmës juridike parësore dhe dytësore, përjashtimit nga pagimi i tarifave gjyqësore & shpenzimeve gjyqësore dhe përjashtimit nga detyrimi për të parapaguar tarifën e vënies në ekzekutim të urdhrit të ekzekutimit.

**Çfarë është ndihma juridike parësore?**

Ndihma juridike parësore është dhënia e të gjitha formave të tjera të mbështetjes së nevojshme juridike që nuk kërkojnë përfaqësim në gjykatë, si më poshtë:

* dhënia e informacioneve në lidhje me sistemin ligjor të Republikës së Shqipërisë, aktet normative në fuqi, të drejtat dhe detyrimet e subjekteve të ligjit dhe metodat për ushtrimin e këtyre të drejtave në procesin gjyqësor dhe në atë jashtëgjyqësor;
* dhënia e këshillimit;
* dhënia e këshillimit mbi procedurat e ndërmjetësimit dhe zgjidhjeve alternative të mosmarrëveshjeve;
* dhënia e ndihmës në hartimin dhe përpilimin e dokumenteve të nevojshme për të vënë në lëvizje administratën shtetërore ose për të kërkuar ndihmë juridike dytësore;
* përfaqësimi përpara organeve administrative;
* dhënia e të gjitha formave të tjera të mbështetjes së nevojshme juridike që nuk përbëjnë ndihmë juridike dytësore.

 **Cilat janë kategoritë e veçanta të përfituesve të ndihmës juridike?**

Ndihma juridike i ofrohet personave të mëposhtëm, pavarësisht të ardhurave dhe pasurisë së tyre:

a) viktimave të dhunës në familje;

b) viktimave të abuzuar seksualisht dhe viktimave të trafikimit të qenieve njerëzore, në çdo fazë të procedimit penal;

c) viktimave të mitur dhe të miturve në konflikt me ligjin, në çdo fazë të procedimit penal;

ç) fëmijëve, të cilët jetojnë në institucionet e përkujdesjes shoqërore;

d) fëmijëve nën kujdestari, të cilët kërkojnë të nisin një proces pa miratimin e kujdestarit të tyre ligjor ose kundër kujdestarit të tyre ligjor;

dh) personave që përfitojnë nga pagesa për aftësinë e kufizuar, në përputhje me legjislacionin në fuqi për ndihmën dhe shërbimet shoqërore, duke përfshirë edhe personat që përfitojnë nga statusi i të verbrit;

e) personave, të cilët i nënshtrohen trajtimit të pavullnetshëm në institucionet e shërbimit të shëndetit mendor, sipas dispozitave të legjislacionit në fuqi për shëndetin mendor;

ë) personave, të cilët i nënshtrohen trajtimit vullnetar në institucionet e shërbimit të shëndetit mendor për sëmundjet e rënda mendore;

f) personave, ndaj të cilëve kërkohet heqja ose kufizimi i zotësisë për të vepruar, në çdo fazë të këtij procesi;

g) personave, të cilëve u është hequr ose kufizuar zotësia për të vepruar, që kërkojnë të nisin një proces kundër kujdestarit të tyre ligjor, për rifitimin e zotësisë për të vepruar, pa miratimin e kujdestarit ligjor;

gj) personave, të cilët janë përfitues të skemave të mbrojtjes sociale;

h) personave, të cilëve u është cenuar e drejta nëpërmjet një veprimi ose mosveprimi që përbën diskriminim, bazuar në vendimin e organit kompetent, sipas legjislacionit në fuqi për mbrojtjen nga diskriminimi.

 **Kush e ofron ndihmën juridike parësore:**

Ndihma juridike parësore ofrohet nga:

a) punonjësit me trajnim të posaçëm;

b) nga organizatat jofitimprurëse të autorizuara;

c) nga klinikat ligjore pranë institucioneve të arsimit të lartë.

 **Çfarë dokumentesh duhet të paraqes për të përfituar ndihmë juridike parësore nga shteti?**

**Për ndihmë juridike parësore** ju mund të drejtoheni personalisht apo me anë të shërbimit postar, pranë qendrave, klinikave apo organizatave jofitimprurëse të autorizuara ku juristët, nëse plotësoni kriteret e përcaktuara nga ligji, do t’ju ndihmojnë në plotësimin e:

* Formulari i kërkesës dhe vetëdeklarimit për ndihmë juridike parësore;
* Formularin e vetëdeklarimit për të ardhurat dhe pasuritë;
* Formularin e vetëdeklarimit për kategoritë e veçanta vulnerabël (nëse përfshiheni në këtë kategori).

 **Formularët, duhet të shoqërohet edhe nga disa dokumenta vërtetues të llojit:**

* Çertifikatë familjare, dhe në varësitë rastit;
* Vërtetim papunësie;
* Vërtetim që trajtohesh me ndihmë ekonomike;
* Vërtetim që trajtohesh me kemp (paaftësi mendore/fizike);
* Vërtetim mbi pasuritë e paluajtshme që disponon;
* Vërtetim page bruto dhe neto;
* Vërtetim nga sigurimet shoqërore në rast të pagesës që kryhet prej këtyre institucioneve sikurse mund të jetë pensioni i pleqërisë.